Sarajevo, 7. 12. 2023. godine

MEDIJIMA

**PRIOPĆENJE ZA MEDIJE**

**Održan sedmi sastanak Pododbora za pravdu, slobodu i sigurnost između EU i BiH**

Sedmi sastanak Pododbora za pravdu, slobodu i sigurnost između Europske unije i Bosne i Hercegovine, kojim su kopredsjedali Samir Rizvo iz Ministarstva sigurnosti BiH i Mary Teresa Moran iz Opće uprave za proširenje i politiku susjedstva Europske komisije, održan je 6. i 7. prosinca 2023. godine.

Članovi su dvaju izaslanstava razmijenili informacije o provedbi izmjena i dopuna Zakona o Visokom sudbenom i tužiteljskom vijeću BiH, izradi i usvajanju novog Zakona o VSTV-u, s akcentom na provjeru imovinskih kartona i poboljšanje integriteta imenovanja i napredovanja nositelja pravosudnih funkcija, te o novom Zakonu o sudovima BiH. Komisija je preporučila usvajanje Strategije za reformu sektora pravde i Strategije tranzicijske pravde u BiH, učinkovitu provedbu Revidirane državne strategije za rad na predmetima ratnih zločina i uvođenje presuda MKSJ-a i njegovih pravnih sljedbenika u domaće kaznene evidencije.

Predstavnici Europske komisije su istakli važnost slobode izražavanja i medija, zaštite novinara i medijskih djelatnika, kao i financijske održivosti i političke neovisnosti javnog RTV sustava. Pozdravljeno ja usvajanje Zakona o slobodi pristupa informacijama BiH, koji je potrebno dodatno usuglasiti s preporukama Europske komisije i unaprijediti zakonodavni okvir na entitetskoj razini, te usvojiti zakone kojim se regulira govor mržnje. Od vlasti u BiH se, također, očekuje da ujednače zakonodavstvo o slobodi okupljanja u cijeloj državi u skladu s preporukama Europske komisije, a od vlasti u Republici Srpskoj je zatraženo povlačenje iz procedure Nacrta zakona o posebnom registru i javnosti rada neprofitnih organizacija.

Na sastanku se razgovaralo i o prevenciji rodno zasnovanog nasilja i zaštiti žrtava, boljoj zaštiti i uključenosti ranjivih skupina, osobito osoba s invaliditetom, djece, LGBTI osoba, pripadnika romske zajednice, zatvorenika, migranata i tražitelja azila, kao i raseljenih osoba i izbjeglica.

Među prioritetima koje vlasti u BiH trebaju ispuniti su usvajanje nove Državne strategije o prevenciji i borbi protiv korupcije, usvajanje novog Zakona o sprečavanju pranja novca i financiranja terorizma, Zakona o sprečavanju sukoba interesa na državnoj razini i registra stvarnih vlasnika, uspostava učinkovitog mehanizma provjere točnosti imovinskih izjava javnih dužnosnika, Zakona o financiranju političkih stranaka, kao i zakonskog okvira za zaštitu zviždača na svim razinama vlasti. Pozitivno je ocijenjena pravosudna i suradnja u kaznenim stvarima između institucija BiH i EU.

Članovi izaslanstva BiH su informirali Europsku komisiju o kapacitetima za borbu protiv kibernetičkog kriminala i aktivnostima koje su provedene u borbi protiv terorizma i sprečavanja nasilnog ekstremizma.

Europska komisija je pohvalila rad Službe za poslove sa strancima i aktivnosti koje su provedene na sprečavanju krijumčarenja migranata. Istaknuta je nužnost učinkovitije koordinacije na svim razinama za upravljanje granicom i migracijama, bolje funkcioniranje sustava azila, kao i usklađivanje s viznom politikom EU i otvaranje pregovora o Sporazumu o statusu za raspoređivanje stalnog korpusa FRONTEX-a.

Vlasti u BiH su pozvane da nacrte svih zakona i strategija podijele s Europskom komisijom radi usuglašavanja s pravnom stečevinom EU i europskim standardima.

Direkcija za europske integracije